Komission direktiivi 2002/5/EY,

annettu 30 päivänä tammikuuta 2002,

neuvoston direktiivin 90/642/ETY liitteen II muuttamisesta kasvikunnasta peräisin olevissa tietyissä tuotteissa ja niiden pinnalla, mukaan luettuina hedelmät ja vihannekset, olevien torjunta-ainejäämien enimmäismäärien osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY(1), sellaisena kuin se on viimeksi muutettuna komission direktiivillä 2001/57/EY(2), ja erityisesti sen 7 artiklan,

sekä katsoo seuraavaa:

(1) Viljojen ja kasviperäisten tuotteiden osalta, hedelmät ja vihannekset mukaan luettuina, jäämien enimmäismäärät vahvistetaan sen mukaan, mikä on kasveille tehokkaan suojan antava pienin mahdollinen tarvittava määrä torjunta-ainetta käytettäessä sitä niin, että jäämä on mahdollisimman alhainen sekä toksikologisesti hyväksyttävä etenkin luonnonsuojelun kannalta sekä kuluttajien suojelun kannalta arvioitaessa saantia ravinnon välityksellä. Yhteisön käyttämät jäämien enimmäismäärät edustavat tällaisten jäämien enimmäismääriä, joita hyödykkeissä voi olla silloin kun tuottajat ovat noudattaneet hyvää viljelykäytäntöä.

(2) Torjunta-aineiden jäämien enimmäismääriä olisi arvioitava uudelleen, ja niitä voidaan muuttaa uuden tietämyksen ja tutkimustulosten huomioon ottamiseksi. Jäämien enimmäismääriksi vahvistetaan analyysiherkkyyden alaraja, kun kasvinsuojeluaineiden sallitusta käytöstä ei aiheudu elintarvikkeisiin tai niiden pinnalle havaittavissa olevia torjunta-aineiden jäämiä tai kun sallittua käyttöä ei ole tai kun jäsenvaltioiden salliman käytön tukena ei ole ollut tarvittavia tietoja tai kun kolmansissa maissa käytön tukena ei ole ollut tarvittavia tietoja ja käytöstä on aiheutunut torjunta-aineiden jäämiä yhteisön markkinoille mahdollisesti tuleviin elintarvikkeisiin tai niiden pinnalle.

(3) Komission direktiivin 2000/42/EY(3) julkaisemisen jälkeen komissiolle on esitetty lisätietojen tukemia pyyntöjä tarkistaa direktiivillä 2000/42/EY tietyille elintarvikkeille vahvistetut lambda-syhalotriinin ja amitratsin jäämien enimmäismäärät. Hakemuksia ja tietoja on tarkasteltu, ja joidenkin yhdistelmien osalta tiedot riittävät perustelemaan jäämien enimmäismäärän vahvistamisen analyysiherkkyyden alarajan yläpuolelle. Joidenkin toisten yhdistelmien osalta saatavilla olevat tiedot ovat edelleen riittämättömät, ja jäämien enimmäismääriksi on aiheellista vahvistaa analyysiherkkyyden alaraja. Joidenkin toisten yhdistelmien osalta tällä hetkellä saatavilla olevat tiedot riittävät osoittamaan, että jäämien enimmäismäärän vahvistaminen analyysiherkkyyden alarajan yläpuolelle saattaa aiheuttaa kuluttajille hyväksymättömällä tasolla olevan akuutin tai kroonisen altistumisen jäämille. Tällaisissa tapauksissa jäämien enimmäismäärien olisi jäätävä analyysiherkkyyden alarajalle.

(4) Komission tietoon on tullut uusia tai muuttuneita tietoja sypermetriinin käytöstä parsassa, etefonin käytöstä ananaksessa, fenbutatinoksidin käytöstä paprikoissa, metalaksyylin käytöstä varhaissipulissa, asefaatin käytöstä persikoissa ja klorotaloniilin käytöstä mukulasellerissä, ja komissio on arvioinut näitä tietoja. Kyseisten tietojen perusteella on aiheellista muuttaa direktiivin liitteessä vahvistettuja jäämien enimmäismääriä.

(5) Kuluttajien elinikäistä altistumista kullekin tässä direktiivissä luetellulle torjunta-aineelle elintarvikkeiden välityksellä on arvioitu Euroopan unionissa käytettyjen menettelyjen ja näytäntöjen mukaan ja samalla on otettu huomioon Maailman terveysjärjestön julkaisemat ohjeet(4). On arvioitu, että tässä direktiivissä vahvistetut jäämien enimmäismäärät eivät aiheuta hyväksyttävien päiväannosten ylittymistä.

(6) Kuluttajien akuuttia altistumista näille torjunta-aineille kaikkien sellaisten elintarvikkeiden välityksellä, jotka saattavat sisältää näiden torjunta-aineiden jäämiä, on tarvittaessa arvioitu Euroopan unionissa käytettyjen menettelyjen ja käytäntöjen mukaan ja samalla on otettu huomioon Maailman terveysjärjestön julkaisemat ohjeet. Arvioidaan, että tässä direktiivissä vahvistetut jäämien enimmäismäärät eivät aiheuta akuutteja myrkkyvaikutuksia.

(7) Yhteisön kauppakumppaneita on kuultu tässä direktiivissä vahvistetuista tasoista Maailman kauppajärjestön välityksellä ja näitä tasoja koskevat huomautukset on otettu huomioon.

(8) Kasveja käsittelevän tiedekomitean lausunnot on otettu huomioon. Erityisesti on otettu huomioon neuvot ja suositukset, jotka koskevat kuluttajien suojelemista torjunta-aineilla käsitellyiltä elintarvikkeilta. Edellä tarkoitetut Maailman terveysjärjestön menetelmät, joita esittelevä jäsenvaltio on soveltanut ja jotka komissio on tarkastanut ja arvioinut pysyvässä kasvinsuojelukomiteassa, noudattavat kasveja käsittelevän tiedekomitean ohjeita.

(9) Direktiivi 90/642/ETY olisi näin ollen muutettava vastaavasti, ja muutoksen olisi tultava voimaan välittömästi.

(10) Tässä direktiivissä säädetyt toimenpiteet ovat pysyvän kasvinsuojelukomitean lausunnon mukaiset,

ON ANTANUT TÄMÄN DIREKTIIVIN:

1 artikla

Tämän direktiivin liitteessä luetelluilla jäämien enimmäismäärillä korvataan direktiivin 90/642/ETY liitteessä II luetellut asianomaisten torjunta-aineiden jäämien enimmäismäärät.

2 artikla

Korvataan tässä säännöksessä olevien torjunta-aineiden ja hyödykkeiden yhdistelmien direktiivin 90/642/ETY liitteessä II luetellut jäämien enimmäismäärät seuraavasti: sypermetriinin käyttö parsassa 0,1 mg/kg, etefonin käyttö ananaksessa 2 mg/kg, fenbutatinoksidin käyttö paprikassa 1 mg/kg, metalaksyylin käyttö varhaissipulissa 0,2 mg/kg, metalaksyylin käyttö endiiveissä ja tuoreissa yrteissä 1 mg/kg ja klorotaloniilin käyttö mukulasellerissä 1 mg/kg, asefaatin käyttö persikassa: 0,2 mg/kg(5).

3 artikla

1. Jäsenvaltioiden on pantava täytäntöön tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä elokuuta 2002. Niiden on ilmoitettava näistä toimenpiteistä komissiolle viipymättä.

Näitä toimenpiteitä on sovellettava 1 päivästä syyskuuta 2002.

2. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

4 artikla

Tämä direktiivi tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

5 artikla

Tämä direktiivi on osoitettu kaikille jäsenvaltioille.

Tehty Brysselissä 30 päivänä tammikuuta 2002.

Komission puolesta

David Byrne

Komission jäsen

(1) EYVL L 350, 14.12.1990, s. 71.

(2) EYVL L 208, 1.8.2001, s. 36.

(3) EYVL L 158, 30.6.2000, s. 51.

(4) Ohjeet ravinnon mukana saatavien torjunta-ainejäämien arvioimiseksi. GEMS/Food Programme -ohjelma yhdessä elintarvikkeiden torjunta-ainejäämiä käsittelevän Codex-komitean kanssa. Maailman terveysjärjestön julkaisu, 1997 (WHO/FSF/FOS/97.7).

(5) Ennen kuin toisen kauden tulokset saadaan; tuloksia odotetaan ennen 1 päivää syyskuuta 2002.

LIITE

>TAULUKON PAIKKA>

Huom:

Torjunta-ainejäämien enimmäismäärät on lihavoitu, jos ne poikkeavat direktiiviä 2000/42/EY edeltävien direktiivien liitteissä vahvistetuista jäämien enimmäismääristä. Jos niitä ei ole lihavoitu, ne vastaavat jäämien enimmäismääriä.